MONITOR EXTERN Nr.16

                   1. Germania - formarea coaliţiei de guvernare

                   Partidul Social-Democrat german, reunit la Congresul de la Karlsruhe, care a avut loc la 14 noiembrie a.c., a aprobat cu o majoritate largă, formarea unei coaliţii cu Alianţa conservatoare CDU/CSU, a anunţat vicepreşedintele formaţiunii, Kurt Beck. Delegaţii au mai aprobat cu o largă majoritate participarea în guvernul condus de Angela Merkel a preşedintelui SPD, Franz Muntefering, în postul de vicecancelar şi ministru al transporturilor şi afacerilor sociale. De asemenea, ei au mai aprobat şi intrarea a alţi şapte miniştri, membri ai Partidului Social-Democrat în Cabinetul condus de A. Merkel. 

                   Potrivit analiştilor, acordul coaliţiei, încheiat în urma a patru săptămâni de negocieri între formaţiunile de dreapta şi de stânga, va servi drept bază pentru politica viitorului Executiv în următorii patru ani. 

                   "O mare coaliţie poate depăşi blocajele tactice dintre partide, mofturile care împiedică evoluţia, jocurile de-a ţapul ispăşitor care afectează politica germană", a precizat Gerhard Schroder. "Trebuie să avem curajul de a intra în această mare coaliţie", a subliniat Franz Muntefering, preşedintele SPD, adăugând că "guvernarea nu este uşoară, iar coaliţiile nu sunt simple". Unii membri ai SPD s-au arătat sceptici în ceea ce priveşte programul de guvernare care prevede o creştere a impozitelor şi reduceri ale asistenţei sociale.

                   La rândul ei, Uniunea Creştin-Democrată (CDU), partidul cancelarului desemnat Angela Merkel, reunit la Berlin, a aprobat cu o largă majoritate coaliţia încheiată cu social-democraţii din SPD, a anunţat secretarul general al formaţiunii conservatoare, Volker Kauder. Delegaţii au aprobat contractul coaliţiei, care va fi folosit ca bază politică a viitorului Guvern în următorii patru ani, cu 112 voturi pentru, 3 împotrivă şi o abţinere. 

                   Potrivit analiştilor, aprobarea cu un număr atât de mare de voturi era aşteptată în măsura în care candidatul CDU, Angela Merkel, s-a impus în faţa Partidului Social-Democrat, obţinând desemnarea pentru funcţia de Cancelar, dar mulţi membri de conducere ai partidului au regretat abandonarea unei mari părţi a programului liberal al partidului. 

                   "După patru ani, nu vom fi judecaţi decât în funcţie de un singur lucru: dacă situaţia oamenilor din această ţară este mai bună, dacă oamenii au mai multe locuri de muncă, dacă pot trăi din veniturile pe care le obţin, dacă au locuri de muncă mai bune şi mai sigure", a declarat Angela Merkel. Ea a subliniat că este vorba despre a demonstra că "politica poate face ceva în epoca globalizării, ceva în care mulţi oameni nu mai cred". Revenind asupra măsurilor fiscale nepopulare care vor fi impuse contribuabililor germani în timpul viitoarei legislaturi, A. Merkel a pledat o dată în plus pentru onestitate faţă de alegători. "Nu putem să începem printr-o minciună. Nu ar fi corect să începem drumul alături de SPD fără să spunem «iată unde ne aflăm»" a subliniat ea, făcând aluzie la situaţia economică precară. "Alegătorii au făcut din noi cea mai mare forţă politică, dar nu ne-au dat mandatul pe care îl speram", a afirmat A. Merkel, referindu-se la rezultatul alegerilor de la 18 septembrie a.c., care nu au conferit majoritate absolută nici SPD, nici CDU-CSU. 

                   Printre politicile prevăzute în contractul de coaliţie, A. Merkel a revenit asupra unor aspecte din viitoarea sa politică externă, care va fi marcată de o "ameliorare a relaţiei transatlantice" şi de o "cooperare sporită cu cele mai mici state din Uniunea Europeană". În ceea ce priveşte Turcia, marea coaliţie a luat în considerare orientările CDU şi ale CSU, care se opun aderării acestei ţări la UE, din cauza îndoielilor privind capacitatea celor 25 de membri de a suporta acest proces. "S-a menţionat explicit în contract că, dacă UE nu este în măsură să suporte aderarea unei ţări precum Turcia, atunci trebuie să aibă o relaţie privilegiată cu aceasta: este ceea ce am susţinut întotdeauna şi ceea ce este prevăzut în contractul nostru de guvernare", a apreciat A. Merkel.

                   Preşedintele german, Horst Kohler, a apreciat că guvernul de mare coaliţie format de social-democraţi şi creştin-democraţi are o serie de obiective comune şi creează o impresie favorabilă. "Nu trebuie să vorbim dinainte de rău noua coaliţie, ci să-i acordăm credit, pentru că este în măsură să ia frâiele în mâini, pentru că este în măsură să funcţioneze", a precizat şeful statului. 

                   Preşedintele urmează să o propună pe Angela Merkel pentru funcţia de Cancelar, ea urmând să îşi preia atribuţiile la 22 noiembrie a.c., după votul de încredere al Bundestag-ului. 

                   2. Puncte de vedere privind problema terorismului internaţional

                   Foştii membri ai comisiei de anchetă privind atentatele de la 11 septembrie 2001 din SUA au reproşat Guvernului american că nu depune suficiente eforturi pentru a împiedica reţeaua teroristă Al-Qaeda să achiziţioneze arme de distrugere în masă. Preşedintele George W. Bush va trebui "să accelereze demersurile în vederea depozitării în siguranţă a tuturor materialelor nucleare care ar putea servi la fabricarea de arme în lume şi să solicite resursele necesare pentru realizarea acestui obiectiv", propun membrii comisiei de anchetă într-un raport dat publicităţii la 14 noiembrie a.c. Autorii raportului consideră, de asemenea, că Statele Unite şi Rusia ar trebui să reînnoiască cât mai curând programul de dezarmare Nunn-Lugar, care va expira la mijlocul anului 2006. 

                   Recent, senatorul republican Richard Lugar şi democratul Barack Obama au depus un proiect de lege care prevede extinderea programului Nunn-Lugar şi asupra armelor convenţionale. Programul a fost creat în 1991 pentru a ajuta fosta Uniune Sovietică să-şi depoziteze în siguranţă şi să-şi distrugă uriaşele rezerve de arme nucleare, chimice şi biologice. Cei doi senatori sunt îngrijoraţi în special de existenţa stocurilor de rachete antiaeriene portabile. "Asemenea arme ar putea fi utilizate de terorişti pentru a ataca avioane de linie, obiective militare şi clădiri guvernamentale din Statele Unite şi din străinătate", a afirmat Richard Lugar. 

*

                   Premierul israelian, Ariel Sharon, a inclus Siria şi Iranul pe lista ţărilor care fac parte din "axa răului" şi a cerut comunităţii internaţionale să acţioneze împotriva regimurilor acestor două state. Preşedintele american, George W. Bush, a folosit, în trecut, expresia "axa răului", referindu-se la Iran, Irak - în timpul regimului lui Saddam Hussein - şi Coreea de Nord. "Iranul şi Siria sunt conduse de lideri iresponsabili, care adoptă poziţii extremiste, ce ameninţă stabilitatea regiunii", a subliniat Ariel Sharon, în cadrul unui forum israeliano-american desfăşurat la Ierusalim, în prezenţa Secretarului de Stat american, Condoleezza Rice. "Aceste ţări încurajează terorismul şi elementele teroriste radicale, oferindu-le adăpost, antrenându-le şi finanţându-le", a adăugat el. 

                   A. Sharon a cerut comunităţii internaţionale să exercite presiuni asupra Iranului, pentru a-l determina să renunţe la dezvoltarea programului său nuclear, şi să contrângă Siria să colaboreze în ancheta ONU asupra asasinării fostului premier libanez, Rafic Hariri. De asemenea, A. Sharon a criticat faptul că Autoritatea Palestiniană s-a arătat neputincioasă în faţa grupărilor teroriste, contrar angajamentelor asumate. "Perioada următoare va fi critică pentru Autoritatea Palestiniană. Ea va trebui să aleagă între calea păcii şi a dialogului şi cea a terorismului extremist, care permite existenţa unor grupări teroriste şi participarea lor la sistemul politic înainte ca acestea să renunţe la arme", a precizat el. "Nu vom accepta situaţia în care grupările teroriste nu renunţă la arme dar obţin, totuşi, legitimitatea existenţei lor, într-un regim democratic", a adăugat Ariel Sharon, referindu-se la participarea grupării Hamas la viitoarele alegeri legislative palestiniene, programate pentru 25 ianuarie 2006. 

                   Secretarul de stat american, Condoleezza Rice, a denunţat recentele declaraţii ale preşedintelui iranian, Mahmoud Ahmadinejad, care a cerut ca "Israelul să fie ras de pe harta lumii". "Nici o naţiune civilizată nu ar trebui să fie condusă de un lider care speră, doreşte sau preconizează eliminarea totală a unei alte ţări", a declarat oficialul american. "Este un lucru inacceptabil în sistemul relaţiilor internaţionale", a mai spus C. Rice. 

                   Secretarul de stat american a mai solicitat anihilarea infrastructurilor teroriste. "Anihilarea acestora este esenţială pentru procesul de pace, pentru că nici un guvern democratic nu poate tolera partide active în sfera politică şi în cea a terorismului deopotrivă", a spus ea. "Dacă palestinienii combat terorismul, implementând reforme democratice, şi dacă Israelul nu prejudiciază soluţionarea finală, ci asigură o viaţă mai bună poporului palestinian, pacea poate deveni un obiectiv realist", a precizat Secretarul de stat. C. Rice a menţionat şi negocierile în curs referitoare la punctul de trecere Rafah, dintre Fâşia Gaza şi Egipt, pledând pentru o mai mare libertate de mişcare pentru palestinieni.

                   Premierul israelian Ariel Sharon a anunţat că a convenit cu regele Abdallah al II-lea al Iordaniei ca ţările lor să-şi consolideze cooperarea antiteroristă. "Am discutat cu regele Abdallah după recentele atentate din aceată ţară şi am convenit să consolidăm cooperarea în domeniul luptei împotriva terorismului", a declarat A. Sharon. "Aceste atentate constituie un semnal de alarmă pentru ceea ce ar putea deveni Orientul Mijlociu", a adăugat premierul israelian, care nu a făcut precizări cu privire la natura cooperării cu Iordania. 

*

                   Consiliul de Securitate al ONU a condamnat, la 10 noiembrie, recentele atentate teroriste de la Amman şi a cerut tuturor statelor să ajute Iordania pentru ca cei vinovaţi pentru atacuri să fie deferiţi justiţiei. Într-o declaraţie a preşedintelui în exerciţiu al Consiliului de Securitate, ambasadorul Rusiei la ONU, Andrei Denisov, "Consiliul condamnă în termenii cei mai fermi atacurile teroriste comise la Amman, la 9 noiembrie a.c.". ONU "subliniază necesitatea deferirii în justiţie a autorilor, organizatorilor, sponsorilor şi a celor care au ordonat aceste acte intolerabile şi cere tuturor statelor să coopereze în acest scop cu Guvernul regatului Iordaniei şi să furnizeze susţinerea necesară".  Consiliul de Securitate a reafirmat că "terorismul sub toate formele şi manifestările sale reprezintă una dintre cele mai grave ameninţări la adresa păcii şi securităţii internaţionale şi că orice act de terorism este criminal şi nejustificabil, indiferent de motivaţia sa". 

       Cel puţin 57 de persoane au fost ucise şi 300 rănite în atentatele sinucigaşe care s-au produs aproape simultan, la 9 noiembrie a.c., la trei hoteluri din Amman, fiind primele atacuri de o asemenea anvergură care au loc în Iordania. Atentatul a fost condamnat de majoritatea liderilor politici.

                   3. Lucrările celei de-a patra Conferinţe a celor două Americi

                   În perioada 5-6 noiembrie a.c., în Argentina au avut loc lucrările celei de-a parta Conferinţe a celor două Americi, reuniune la care au participat preşedinţi şi şefi de guvern din 34 de state din regiune.

                   Liderii participanţi la summit-ul Americilor nu au reuşit să elimine diferenţele de opinie legate de modalitatea de înfiinţare a unei zone comerciale libere în regiune. Discuţiile privind crearea zonei de liber-schimb a Americilor, la iniţiativa Statelor Unite, sunt în impas de doi ani, iar Administraţia americană a sperat, potrivit analiştilor, ca negocierile să fie relansate cu ocazia reuniunii din Argentina. 

                   Preşedintele chilian, Ricardo Lagos, a declarat că participanţii şi-au menţinut punctele de vedere diferite până la încheierea reuniunii. Reprezentanţii Statelor Unite, Mexicului şi ai altor ţări sperau ca negocierile să fie reluate în luna aprilie, dar s-au confruntat cu opoziţia Argentinei, Braziliei, Paraguay-ului, Uruguay-ului şi Venezuelei. Administraţia Bush a insistat asupra faptului că un acord comercial care să acopere zona cuprinsă între Canada până în Argentina ar oferi noi pieţe pentru desfăşurarea afacerilor, contribuind la crearea de locuri de muncă şi la prosperitatea Americii Latine. Preşedintele Venezuelei, Hugo Chavez, care s-a opus liberalizării comerţului, a criticat proiectul, pe care îl consideră dăunător pentru muncitorii din America Latină. H. Chavez a declarat, în repetate rânduri, cu prilejul Conferinţei, că va încerca să desfiinţeze definitiv acest plan. 29 dintre liderii participanţi şi-au exprimat voinţa de a relansa discuţiile asupra proiectului, dar alţi cinci l-au respins ferm, declarând că aşteaptă finalizarea negocierilor multilaterale din luna decembrie a.c., de la Hong Kong, cu prilejul lucrărilor Organizaţiei Mondiale a Comerţului.

                   De asemenea, Preşedintele venezuelan, Hugo Chavez, a avertizat Statele Unite, că, în cazul unei invazii americane în ţara sa, va fi declanşat “un război de 100 de ani". H. Chavez a mai amintit despre crearea unui fond de urgenţă de 100 de miliarde de dolari pentru combaterea sărăciei care afectează 262 de milioane de persoane pe întregul continent american - 222 de milioane în America Latină şi 40 de milioane în Statele Unite.

                   În pofida divergenţelor cu privire la zona de liber-schimb, preşedintele George W. Bush consideră drept importante schimburile de opinii care au avut loc în cursul summit-ului între lideri şi faptul că ei au avut oportunitatea să facă acest lucru. "Summit-ul a demonstrat că Mercosur - piaţa comună din care fac parte Argentina, Brazilia, Paraguay şi Uruguay - este puternic", a declarat, la rândul său, ministrul afacerilor externe argentinian Rafael Bielsa.

4. Lucrările celui de-al doilea Forum al Viitorului 

                   Al doilea Forum al Viitorului, un cadru de discuţii asupra controversatului proiect american privind democratizarea lumii arabe, a avut loc la 12 noiembrie a.c., la Manama (Bahrein), la nivel ministerial, în prezenţa Secretarului de stat american Condoleezza Rice. 

                   Ministrul britanic de externe Jack Straw şi omologul său din Bahrein, Khaled ben Ahmed Al-Khalifa, au coprezidat lucrările acestui forum la care au participat şefii diplomaţiilor din Grupul G-8, din ţări arabe, islamice şi europene. 

                   Conferinţa a fost consacrată lansării unui Fond de 100 milioane de dolari şi a unei Fundaţii a Viitorului, care contribuie cu 54 milioane de dolari, pentru promovarea democraţiei în lumea arabo-musulmană. SUA reprezintă un important contributor al celor două proiecte, cu 50 de milioane de dolari pentru Fondul Viitorului şi cu 35,5 milioane pentru Fundaţia Viitorului, anunţate de delegaţia americană într-o tentativă de instituţionalizare a Formului, un proiect foarte controversat la nivelul unor lideri islamici. 

                   Prima reuniune a Forumului Viitorului, care a avut loc în decembrie 2004 la Rabat, a fost marcată de importante rezerve din partea reprezentanţilor arabi care au insistat asupra necesităţii de a lega democratizarea de reglementarea conflictului israeliano-arab. 

                   Dezbaterile din cadrul Forumului de la Manama au fost axate pe patru subiecte: întărirea rolului femeii în dezvoltarea economică, drepturile omului, transparenţa şi lupta împotriva corupţiei şi statul de drept. "Meritul conferinţei de la Manama este în primul rând de a fi probat că reformele emană din interior şi nu pot fi impuse", a precizat ministrul afacerilor externe britanic, Jack Straw. "Trebuie să întărim aceste progrese şi să ne dezvoltăm parteneriatul", a declarat Condoleezza Rice, care a afirmat că "democraţia nu va fi realizată fără ca legea să primeze, fără o presă liberă şi fără guverne transparente care să dea socoteală cetăţenilor lor".

                   Cel de-al doilea Forum al Viitorului s-a încheiat fără adoptarea vreunei declaraţii politice din cauza rezervelor formulate în special de Egipt cu privire la finanţarea ONG-urilor. Proiectul de declaraţie politică - intitulat Declaraţia din Bahrein - urma să fie publicat în cursul Conferinţei, dar unele ţări arabe, în special Egiptul, au emis rezerve cu privire la anumite pasaje ale documentului şi au cerut ca ONG-urile care ar urma să primească asistenţă financiară din partea Fundaţie să fie dintre cele agreate de autorităţile din ţările respective.

                    Ahmed Abul Gheit, ministrul de externe egiptean, a respins acuzaţiile americane potrivit cărora ţara sa a împiedicat adoptarea declaraţiei finale a celei de a doua ediţii a Forumului Viitorului. "Egiptul nu participa la negocieri, la fel alte ţări arabe. Egiptul şi-a exprimat obiecţiile faţă de finanţarea ONG-urilor prin intermediul unei Fundaţii a Viitorului. Ne-am dat acordul de principiu asupra acestei chestiuni de mult timp, dar tot ceea ce vroiam era ca orice subsidii acordate societăţii civile să treacă prin organizaţii legal înregistrate de autorităţile ţărilor respective”, a declarat ministrul egiptean. 

                   5. Reluarea negocierilor dintre Republica Moldova şi Transnistria

                   Dupa o întrerupere de mai bine de un an, negocierile dintre Republica Moldova şi regimul de la Tiraspol au fost reluate, recent, într-un format lărgit, cu participarea reprezentanţilor UE şi SUA ca observatori. Prima rundă de discuţii s-a încheiat fără rezultate concrete: părţile au semnat doar un protocol în care constată c[ mai sunt încă multe lucruri de discutat, urmând ca o nouă rundă de negocieri să aibă loc la mijlocul lunii decembrie a.c. Protocolul a fost semnat de participanţii la negocieri şi mediatori, în timp ce UE şi SUA, ca observatori, au semnat o declaraţie separată în care susţin protocolul semnat. Pe agenda de lucru au figurat probleme legate de demilitarizarea şi democratizarea regiunii transnistrene, precum evacuarea arsenalului militar rusesc, deblocarea situaţiei din zona de securitate şi monitorizarea complexului industrial-militar din Transnistria.

                   Faptul că UE şi SUA participă la aceste negocieri ar putea constitui, potrivit majorităţii analiştilor politici din Republica Moldova, o garanţie pentru statele implicate direct în soluţionarea conflictului transnistrean. Există însă şi opinii potrivit cărora UE şi SUA ar fi solicitat ele însele doar statut de observator şi nu de mediatori direcţi, cum ar fi dorit autorităţile de la Chişinău, pentru a evita o confruntate directă cu Rusia pe tema situaţiei din Transnistria.

                   Negocierile dintre Chişinău şi Tiraspol au fost întrerupte în iulie 2004, când autorităţile Republicii Moldova au părăsit masa negocierilor în semn de protest faţă de închiderea şcolilor româneşti din Transnistria de către regimul autoproclamatei Republici moldoveneşti transnistrene.

                   Uniunea Europeană a desemnat ca reprezentant al său la negocierile în formulă lărgită pe diplomatul olandez Adriaan Jacobovits de Szeged, care este şi emisarul Uniunii Europene pentru Republica Moldova, în timp ce SUA au delegat pe ambasadorul Steven Mann, consilier principal în Departamentul de Stat al SUA, responsabil cu problemele legate de conflicte din zona Europei şi a Asiei. Ambii şi-au exprimat satisfacţia pentru faptul că UE şi SUA pot participa la negocieri, precum şi speranţa că, în calitatea lor de observatori, vor putea contribui la soluţionarea problemei transnistrene.

                   După prima rundă de negocieri, părţile nu au reuşit să ajungă la nici un acord în privinţa evacuării aresnalului rusesc din Transnistria sau a reluării şedinţelor Comisiei Unificate de Control, organism menit să supravegheze şi să reglementeze activităţile din zona de securitate. Din declaraţiile mai multor participanţi, la încheierea acestei prime runde de negocieri, a reieşit că discuţiile au fost destul de dificile. Părţile au reuşit totuşi să ajungă şi la unele înţelegeri, legate de continuarea consultărilor pentru crearea unei misiuni de monitorizare a situaţiei din Transnistria în vederea organizarii de alegeri libere. Totodată, participanţii la negocieri au subliniat necesitatea demarării activităţilor în vederea elaborării unui pachet de măsuri de securitate şi de întărire a încrederii şi au recomandat liderilor locali să convină asupra unui schimb de informaţii privind bazele militare din stânga Nistrului.

                   Şeful Misiunii OSCE la Chişinău, William Hill, a salutat rezultatele obţinute, deşi a admis că aceste rezultate sunt destul de modeste. "Negocierile nu au fost deloc simple, dar s-au făcut anumiţi paşi concreţi. A fost semnat un protocol şi chiar au fost luate câteva decizii care ţin de crearea unei misiuni de monitorizare a situaţiei din regiune în vederea organizării de alegeri democratice, precum şi de continuare a monitorizării complexului industrial-militar din Transnistria", a declarat el.

                   6. Planul D al Comisiei Europene - un motor pentru schimbare

                   Cu scopul declarat de a aduce Europa mai aproape de cetăţenii săi, Comisarul european pentru Relaţii Instituţionale şi Strategii de Comunicare, Margot Wallstroem, a prezentat, recent, aşa-​numitul "Plan D" - democraţie, dialog şi dezbatere. Confruntat cu dubla respingere a Constituţiei europene de către Franţa şi Olanda, Executivul comunitar a decis să lanseze o operaţiune de ascultare a cetăţenilor europeni, din ce în ce mai dezamăgiţi de UE. 

                   Comisia Europeană apreciază faptul că planul său nu trebuie considerat o operaţiune de salvare pentru Constituţie, ci doar sugerează că dezbaterile trebuie să se refere la economie, competenţele şi rolul Uniunii în lume. Margot Wallstroem a precizat că Planul D înseamnă, de fapt, dezbatere, dialog şi ascultare. "Planul D doreşte să aducă mai multă democraţie în UE, să stimuleze o dezbatere şi să construiască un consens nou în legătură cu viitoarea direcţie a UE. Acum statele membre trebuie să dea viaţă acestui proces. Apelul meu este ca guvernele naţionale să profite de această ocazie, să declanşeze aceste dezbateri şi să acţioneze ca un motor pentru schimbarea europeană", a declarat vicepreşedintele Comisiei.

                   Analiştii politici nu sunt însă convinşi de utilitatea acestei strategii de comunicare. Referindu-​se la ideea unor dezbateri naţionale, Daniel Keohane, expert în cadrul Centrului European pentru Reformă a declarat că salută planul Comisiei, dar se teme că cetăţenii europeni nu mai doresc să reflecteze. "Nu este foarte clar pentru oameni la ce trebuie să reflecteze. Nu există un tratat nou pe care să îl poată aproba sau respinge acum. Oamenii cer mai puţină vorbărie şi mai multă acţiune din partea UE", a declarat el.

                   Hans Anker, sociolog care a realizat mai multe sondaje de opinie pentru guvernul olandez consideră că prin axarea eforturilor sale pe dezbatere şi comunicare, Comisia Europeană îşi neagă natura politică. "Comisia va informa şi asculta. Problema este că cetăţenii merg dincolo de aceste lucruri. Ei vor să vadă un conflict politic real şi să îşi formeze o opinie, aşa cum s-a întâmplat în Franţa şi Olanda în legătură cu Constituţia europeană. Şi mai important, ei vor să aibă un cuvânt de spus", a precizat Hans Anker, evidenţiind faptul că Executivul comunitar nu a înţeles că este, de fapt, o entitate politică. În opinia sociologului olandez, un efort de comunicare ar putea ajuta, dar nu va rezolva criza de legitimitate a Uniunii. "Fie că ne place sau nu, avem nevoie de reforme importante pentru instituţiile europene, care să permită politicului - în acord sau dezacord - să se desfăşoare", a concluzionat Hans Aker.

                   În pofida optimismului care a marcat lansarea Planului D, Comisia Europeană se teme că acesta nu va fi implementat la timp pentru că eurodeputaţii ar putea bloca fondurile necesare. Comisia a alocat încă şase milioane de euro pentru acest plan în anul 2006, pe lângă cele nouă milioane de euro din 2005 pe care le-a alocat pentru dezbaterea privind viitorul Europei. Membrii Comitetului bugetar al Parlamentului European au propus condiţii dure pentru eliberarea acestor fonduri, Comisia trebuind să explice de ce s-a cheltuit numai jumătate din suma alocată pentru 2005 pentru dezbaterea privind viitorul Europei, lucru considerat inacceptabil de membrii Comitetului Parlamentului European. 

                   Principalele elemente ale Planului D sunt următoarele:

                   - stimularea dezbaterii: Toate statele membre ale UE s-au angajat să organizeze dezbateri la nivel naţional referitoare la viitorul Europei. Aceste dezbateri naţionale reprezintă nucleul Planului D, rolul Comisiei fiind acela de a asista statele membre şi nu de a se substitui acestora. Planul D caută să furnizeze un cadru comun pentru dezbaterile din cele 25 de state oferind modele şi structuri potenţiale pentru guvernele naţionale şi sugerează anumite procese comune şi teme cheie.

                   - procesul de feedback: Comisia Europeană va structura procesul de feedback. Prima acţiune de acest gen ar trebui să aibă loc în aprilie 2006. La 9 mai 2006, va fi organizată o conferinţă europeană privind viitorul Europei unde vor fi trase concluziile rezultate din dezbateri. Comisia va pregăti un raport de sinteză privind dezbaterile naţionale, raport ce va fi analizat la Consiliul European de vară din timpul preşedinţiei austriece a Uniunii. La final, acest proces ar trebui să aibă ca rezultat o "foaie de drum" pentru viitorul Europei.

                   - iniţiative pentru consolidarea dialogului: Comisia propune 13 iniţiative specifice la nivel european pentru a stimula o dezbatere largă, pentru a promova participarea cetăţenilor şi pentru a genera un dialog real în legătură cu politicile europene. Mai mult, Comisia va colabora cu Parlamentul European şi cu alte instituţii comunitare. Aceste acţiuni vor include o serie de vizite a comisarilor în statele membre, susţinere pentru proiectele cetăţenilor europeni, o campanie pentru dezbateri mai transparente ale Consiliului, o prezenţă mai puternică a Comisiei în Parlamentele naţionale, crearea unei reţele de ambasadori europeni de bune oficii, care să crească profilul dezbaterii europene, precum şi o susţinere reînnoită pentru proiectele de creştere a participării la vot. Aceste iniţiative se vor derula atât în timpul mandatului Comisiei Barroso, cât şi pe perioada mandatului viitoarei Comisii europene.

                   7. Vizita Preşedintelui SUA, George W. Bush, în Japonia

                   Preşedintele Statelor Unite ale Americii, George W. Bush, a sosit la 15 noiembrie a.c. în Japonia, prima ţară pe care o vizitează în cadrul unui turneu de opt zile în Asia, care mai cuprinde Coreea de Sud, China şi Mongolia. 

                   Alianţa dintre SUA şi Japonia este puternică şi trupele japoneze aflate în Irak, care contribuie la eforturile de reconstrucţie, îşi vor prelungi angajamentul după 14 decembrie 2005, dată când expiră mandatul acestora, a declarat, la Kyoto, premierul japonez Junichiro Koizumi, în urma întrevederii cu Preşedintele american. J. Koizumi a subliniat totodată importanţa strategică a Japoniei, unde sunt staţionate aproape 50.000 de militari americani, şi a declarat că va face maximum de eforturi pentru a pune în practică planurile de realiniere a prezenţei americane în arhipelag, convenite în octombrie, dar care sunt contestate de pacifişti. 

                   La rândul său, Preşedintele american i-a mulţumit premierului J. Koizumi pentru angajamentele din Irak şi Afganistan şi a calificat relaţia dintre cele două state drept vitală şi foarte puternică. George W. Bush a evocat, totodată progrese în ce priveşte ridicarea embargoului impus în decembrie 2003 de japonezi importurilor de carne de vită din SUA de teama maladiei vacii nebune. 

                   Liderul de la Casa Albă a omagiat rolul aliatului său în Asia, într-un moment în care liderii de la Tokio sunt acuzaţi de naţionalism de vecinii lor chinezi şi coreeni, din cauza vizitelor repetate ale premierului J. Koizumi la memorialul de la Yasukuni ce comemorează milioane de japonezi morţi pentru patrie, dar şi 14 criminali de război condamnaţi de aliaţi după 1945. George W. Bush a calificat alianţa nipono-americană drept "pilon al stabilităţii şi securităţii regionale" şi a ţinut să remarce că premierul nipon este unul dintre cei mai buni prieteni ai săi din cadrul comunităţii internaţionale. 

